Deputaţii USR au depus luni, 18 martie, în plenul Camerei Deputaţilor, o moţiune simplă împotriva ministrului Agriculturii, Florin Barbu.
"În conformitate cu prevederile articolului 112 din Constituţia României şi articolului 190 din Regulamentul Camerei Deputaţilor vă înaintăm moţiunea simplă intitulată 'Odele pentru Ceauşescu nu salvează agricultura românească'. Este adresată domnului Florin Ionuţ Barbu, ministrul Agriculturii şi Dezvoltării Rurale", a spus în plen deputatul USR Bogdan Rodeanu.
USR a informat săptămâna trecută, într-un comunicat de presă, că i-a cerut prim-ministrului Marcel Ciolacu să-l demită de urgenţă pe Florin Barbu de la Ministerul Agriculturii, în urma declaraţiilor sale în care îl cita "cu admiraţie" pe fostul dictator Nicolae Ceauşescu.